《夜闻窗外藤荚落地锵然有声作》
清代·曾习经

穷巷绝车辙，那复夜长娱。老眼久昏花，亦无必读书。

耳根顿清久，游心天地初。藤荚霜风乾，锵然落阶除。

静极疑动机，声希真欲无。聩丸严鼓停，投谶清漏徂。

风箨有馀思，尔其倡和予。兀对短檠灯，乃复尽一壶。

既以物付物，宁知吾为吾。凌晨拾坠子，哗然欢众雏。

作者简介：曾习经，字刚甫，号蛰庵，揭阳人。光绪庚寅进士。历官度支部右丞。有《蛰庵诗存》。